**“МОНГОЛ УЛСЫН ШҮҮХ ЭРХ МЭДЛИЙН ХӨГЖЛИЙН БОДЛОГО**

**БАТЛАХ ТУХАЙ” МОНГОЛ УЛСЫН ИХ ХУРЛЫН ТОГТООЛЫН**

**ТӨСЛИЙН ДЭЛГЭРЭНГҮЙ ТАНИЛЦУУЛГА**

2023.10.09 Улаанбаатар хот

Монгол Улсын Үндсэн хуульд оруулсан нэмэлт, өөрчлөлтөөр Хорин тавдугаар зүйлийн 1 дэх хэсгийн 7-д “Хөгжлийн бодлого, төлөвлөлт тогтвортой байна.” гэж тусгагдсан.

Монгол Улсын шүүхийн тухай хууль /шинэчилсэн найруулга/-ийн 5 дугаар зүйлийн 5.11 дэх хэсэгт “Шүүх эрх мэдэл хөгжлийн бодлоготой байх бөгөөд түүнийг Ерөнхий зөвлөл хууль тогтоомжид нийцүүлэн боловсруулж, Улсын дээд шүүх, Засгийн газартай зөвшилцөн Улсын Их Хуралд уламжилна.” гэж заасан нь шүүх эрх мэдлийн хөгжлийн бодлогын баримт бичгийг боловсруулах хууль зүйн үндэслэл болно.

“Монгол Улсын шүүх эрх мэдлийн хөгжлийн бодлого”-ын төслийн саналыг Шүүхийн ерөнхий зөвлөл, Улсын дээд шүүх, Шүүхийн сахилгын хороо, Улсын ерөнхий прокурорын газар, Хүний эрхийн үндэсний комисс, Монголын хуульчдын холбоо, Монголын өмгөөлөгчдийн холбоо, анхан болон давж заалдах шатны шүүхийн шүүгч, шүүхийн Тамгын газрын төлөөллийг оролцуулан боловсруулсан.

Шүүх эрх мэдлийн хөгжлийн бодлого нь 10 жилийн хугацаанд хэрэгжих, 7 зорилго, 13 зорилт, 98 арга хэмжээ, 135 шалгуур үзүүлэлт бүхий баримт бичиг байх бөгөөд дараах хууль тогтоомжийн зохицуулалттай уялдуулсан болно. Тухайлбал,

1)Монгол Улсын Үндсэн хуулийн “Монгол Улсын төрийн байгуулал” гэсэн Гуравдугаар бүлгийн “Дөрөв.Шүүх эрх мэдэл” гэсэн дэд бүлэгт заасныг үндэслэн шүүх эрх мэдлийн хөгжлийн бодлогод бүх шатны шүүх, Шүүхийн ерөнхий зөвлөл, Шүүхийн сахилгын хороо, прокурорын байгууллагын хөгжлийн асуудлыг хамааруулав.

2)Хөгжлийн бодлого, төлөвлөлт, түүний удирдлагын тухай хуулийн 4 дүгээр зүйлийн 4.1.1 дэх заалтад "хөгжлийн бодлого"-ыг “Улс, салбар, салбар хооронд болон бүс, орон нутгийн түвшинд, урт, дунд, богино хугацаанд хөгжлийн тодорхой асуудлаар ахиц дэвшилд хүрэхээр дэвшүүлсэн хэмжигдэхүйц зорилго, зорилт, тэдгээрийн суурь түвшин, хүрэх үр дүн, хэрэгжүүлэх үйл ажиллагаа, санхүүжилтийн эх үүсвэрээр баталгаажсан төсөв, хэрэгжилтийг хянах шалгуур үзүүлэлтийг тусгасан эрх бүхий этгээдээс баталсан баримт бичиг” гэж тодорхойлсон байна.

Мөн хуулийн 6 дугаар зүйлийн 6.1 дэх хэсэгт хөгжлийн бодлого, төлөвлөлтийн баримт бичиг нь дэвшүүлсэн зорилго, зорилтоо хангахад чиглэгдсэн, харилцан уялдаа бүхий дараах төрөлтэй байхаар хуульчилжээ. Үүнд:

1. Урт;
2. Дунд;
3. Богино хугацааны гэж хөгжлийн бодлого төлөвлөлтийн баримт бичгийг хэрэгжих хугацаанаас нь хамааруулан ангилжээ.

Мөн хуулийн 6.2 дахь хэсэгт “30 хүртэл жилийн хугацаанд хэрэгжүүлэх "Алсын хараа" нь Монгол Улсын урт хугацааны хөгжлийн бодлогын баримт бичиг байна.”, 6.3 дахь хэсэгт “Монгол Улсын урт хугацааны хөгжлийн бодлогын баримт бичиг нь дунд болон богино хугацааны бодлого, төлөвлөлтийн үндэс байна.” гэж тус тус хуульчилсан.

Дээрх хуулийн 6 дугаар зүйлийн 6.5, 6.6 дахь хэсэгт заасантай уялдуулан Шүүхийн эрх мэдлийн хөгжлийн бодлогын төслийг 10 жилийн хугацаанд хэрэгжих дунд хугацааны хөгжлийн бодлогын баримт бичиг байх нь зүйтэй гэж үзсэн.

Монгол Улсын Их Хурлын 2021 оны 05 дугаар сарын 13-ны өдрийн 52 дугаар тогтоолоор баталсан "Алсын хараа - 2050" Монгол Улсын урт хугацааны хөгжлийн бодлогын 5.1 дэх зорилтын 1 дүгээр үе шат (2021-2030 он)-нд “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө.”, Монгол Улсын Их Хурлын 2021 оны 12 дугаар сарын 30-ны өдрийн 106 дугаар тогтоолын 1 дүгээр хавсралтаар баталсан “Шинэ сэргэлтийн бодлого”-ын 6.1-д “Төрөөс үзүүлэх үйлчилгээг цахимжуулж, төрийн хүнд суртлыг бууруулна", мөн тогтоолын 2 дугаар хавсралтаар баталсан “Ш**инэ сэргэлтийн бодлогo"-ыг хэрэгжүүлэх эхний үе шатны үйл ажиллагааны хөтөлбөр**”-ийн 6.4.4-д “Хэрэг, маргааныг урьдчилан шийдвэрлэх механизмын үр нөлөөг сайжруулах, шүүхийн бус журмаар өр барагдуулах арга замыг боловсронгуй болгож, иргэд, арилжаа эрхлэгчдийн хэрэг, маргааныг шүүхээр хянан шийдвэрлэх процессыг хөнгөвчлөх” гэж тус тус заасантай шүүх эрх мэдлийн хөгжлийн бодлогын төслийн зорилго, зорилт, арга хэмжээг уялдуулав.

3)Монгол Улсын Их Хурлын 2010 оны 48 дугаар тогтоолоор баталсан “Монгол Улсын үндэсний аюулгүй байдлын үзэл баримтлал”-ын 3.3.1.6-д “Хууль тогтоох, гүйцэтгэх болон шүүх эрх мэдлийн байгууллагын эрх мэдлийн хяналт-тэнцлийг хангана.” гэж, 3.3.1.7-д “Иргэн бүр хууль, шүүхийн өмнө эрх тэгш байх үзэл санааг дээдэлсэн хараат бус, хариуцлагатай шүүхийг төлөвшүүлнэ. Шүүгчийн хараат бус байдлыг бэхжүүлэх эдийн засгийн баталгаа бий болгоно.” гэж, 4.2.2-т “Хууль тогтоох, гүйцэтгэх, шүүх эрх мэдлийг хэрэгжүүлэгч байгууллагууд, нутгийн өөрөө удирдах ёсны байгууллагууд нь энэхүү үзэл баримтлалын үзэл санааг Монгол Улсын Үндсэн хууль, хууль тогтоомж болон эрх зүйн бусад холбогдох шийдвэрээр бэхжүүлж, тус тусын эрх хэмжээний дотор хэрэгжүүлэх үүрэгтэй.” гэж тус тус заасныг удирдлага болгосон.

4)Бодлогын төслийг Хөгжлийн бодлого, төлөвлөлт, түүний удирдлагын тухай хуулийн 10 дугаар зүйл, Хууль тогтоомжийн тухай хуулийн 40 дугаар зүйлийн 40.1 дэх хэсэгт заасан зохих бүрдүүлбэрийг ханган, дараах үе шаттай боловсруулсан. Тухайлбал,

* Монгол Улсын шүүхийн тухай хуулийн 5 дугаар зүйлийн 5.11-д заасныг үндэслэн шүүх эрх мэдлийн хөгжлийн бодлогыг шинээр боловсруулах шаардлага үүссэнтэй холбогдуулан одоо хүчин төгөлдөр байгаа, Улсын Их Хурлын 2000 оны 05 дугаар сарын 04-ний өдрийн 39 дүгээр тогтоолоор баталсан “Шүүх эрх мэдлийн стратеги төлөвлөгөө”-ний хэрэгжилтийг үнэлж, өнөөгийн нөхцөл байдалд дүн шинжилгээ хийж, цаашдын хэрэгцээ, шаардлагыг тодорхойлсон. Тус стратеги төлөвлөгөөний 30 зорилт, 101 арга хэмжээг 2022 оны жилийн эцсийн байдлаар 92 хувийн биелэлттэй буюу “Тодорхой үр дүнд хүрсэн” гэж үзлээ. Нийт 101 арга хэмжээний 86 арга хэмжээ “Бүрэн хэрэгжсэн” 100 хувийн биелэлттэй, 3 арга хэмжээ “Зорилт, арга хэмжээний хүрэх түвшинд бүрэн хүрээгүй боловч зохион байгуулалтын арга хэмжээ бүрэн авагдсан, гол үр дүн нь гарч эхэлсэн” 90 хувийн биелэлттэй, 4 арга хэмжээ “Гүйцэтгэл нь тодорхой хэмжээгээр гарч эхэлж байгаа” 70 хувийн биелэлттэй, 2 арга хэмжээ “Ажил тодорхой хэмжээнд эхэлсэн” 50 хувийн биелэлттэй, 2 арга хэмжээ “тухайн зорилт, арга хэмжээг хэрэгжүүлэх бэлтгэл ажил хийгдэж дуусаад боловсруулалтын шатанд байгаа” 30 хувийн биелэлттэй, 4 арга хэмжээ “хэрэгжээгүй” 0 хувийн биелэлттэй байна. Стратеги төлөвлөгөөний биелэгдээгүй болон хэрэгжилт хангалтгүй байгаа арга хэмжээний ихэнх нь шүүхийн төсөв, хөрөнгө оруулалтыг шаардлагын хэмжээнд баталж байгаагүйтэй холбоотой байна.
* Уг бодлогыг боловсруулах хууль эрх зүйн орчныг судлаад, Монгол Улсын Үндсэн хууль, Монгол Улсын шүүхийн тухай хууль, Хөгжлийн бодлого, төлөвлөлт, түүний удирдлагын тухай хуулиар бүрдсэн байна гэж үзсэн.
* Монгол Улсын Их Хурал, эрх бүхий байгууллагаас баталсан бодлогын 12 баримт бичиг болон Монгол Улсын одоогийн Ерөнхийлөгчийн мөрийн хөтөлбөр, “Шүүх эрх мэдэл, хууль сахиулах алба хаагчдын нэгдсэн чуулган”-аас гаргасан зөвлөмж, “Хүний эрх үндэсний форум-2021”-ийн зөвлөмжид шүүх эрх мэдлийн хөгжлийн талаар туссан зорилт, арга хэмжээг судалсан.

Эдгээр баримт бичгийг баталсан огноо, субъект, хүчинтэй эсэхийг доорх хүснэгтэд харуулбал:

|  |  |  |  |  |
| --- | --- | --- | --- | --- |
| д/д | Баримт бичгийн нэр | Батлагдсан он, хэрэгжих хугацаа | Баталсан  байгууллага | Хүчинтэй эсэх |
| 1 | Монгол Улсын эрх зүйн шинэтгэлийн хөтөлбөр | 1998 он8  2 жил | Улсын Их Хурал | Хүчинтэй |
| 2 | Монгол Улсын шүүх эрх мэдлийн стратеги төлөвлөгөө | 2000 он,  хугацаа заагаагүй | Улсын Их Хурал | Хүчинтэй |
| 3 | Монголын шүүх эрх мэдлийн стратеги төлөвлөгөөг хэрэгжүүлэх матрикс | 2000 он,  хугацаа заагаагүй | Хууль зүйн яам | Хугацаа тодорхойгүй |
| 4 | Шүүх эрх мэдлийн хүрээнд шинэтгэлийг гүнзгийрүүлэх  хөтөлбөр | 2009 он,  хугацаа заагаагүй | Монгол Улсын Ерөнхийлөгч | Тодорхойгүй |
| 5 | Шүүх эрх мэдлийн хүрээнд шинэтгэлийг гүнзгийрүүлэх  хөтөлбөрийн тухай зөвлөмж | 2010 он,  хугацаа заагаагүй | Үндэсний аюулгүй байдлын зөвлөл | Тодорхойгүй |
| 6 | Шүүхийн захиргааны байгууллагын стратеги төлөвлөгөө | 2020 он,  хугацаа заагаагүй | Шүүхийн ерөнхий зөвлөл | Хүчинтэй |
| 7 | Шүүхэд мэдээллийн технологи, шүүхийн үйлчилгээ, удирдлагын шинэ хэлбэрийг нэвтрүүлэх нэгдсэн бодлого | 2022 он,  4 жил | Шүүхийн ерөнхий зөвлөл | Хүчинтэй |
| 8 | Монгол Улсын Үндэсний аюулгүй байдлын үзэл баримтлалаас | 2010 он,  хугацаа заагаагүй | Улсын Их Хурал | Хүчинтэй |
| 9 | Алсын хараа-2050” Монгол Улсын урт хугацааны хөгжлийн бодлогоос | 2020 он,  30 жил | Улсын Их Хурал | Хүчинтэй |
| 10 | "Монгол Улсыг 2021-2025 онд хөгжүүлэх таван жилийн үндсэн чиглэл" | 2020 он,  5 жил | Улсын Их Хурал | Хүчинтэй |
| 11 | Монгол Улсын Засгийн газрын 2020-2024 оны үйл ажиллагааны хөтөлбөр | 2020 он,  4 жил | Улсын Их Хурал | Хүчинтэй |
| 12 | Шинэ сэргэлтийн бодлого | 2021 он,  10 жил | Улсын Их Хурал | Хүчинтэй |
| 13 | Монгол Улсын Ерөнхийлөгчийн мөрийн хөтөлбөр | 2021 он  6 жил | Монгол Улсын Үндэсний аудитын газар | Хүчинтэй |
| 14 | Шүүх эрх мэдэл, хууль сахиулах алба хаагчдын нэгдсэн чуулганаас гаргасан зөвлөмж | 2021 он,  Хугацаа заагаагүй | Шүүх эрх мэдэл, хууль сахиулах алба хаагчдын үндэсний чуулган | Хүчинтэй |
| 15 | Хүний эрх үндэсний форум-2021”-ийн зөвлөмж | 2021 он,  Хугацаа заагаагүй | “Хүний эрх үндэсний форум-2021” | Хүчинтэй |

* Гадаад орнуудын шүүх эрх мэдлийн хөгжлийн бодлогын баримт бичгүүдийг судлан, Америкийн Нэгдсэн Улсын Калифорнийн шүүх эрх мэдлийн системийн стратеги төлөвлөгөөний ерөнхий бүтцийг жишиг болгож, Монгол Улсын шүүх эрх мэдлийн хөгжлийн бодлогын төслийн хувилбараар боловсруулахаар сонгосон.
* Бодлогын төсөлд шүүх эрх мэдлийн асуудлаар мэргэшсэн хөндлөнгийн судлаачдаар хүний хөгжлийн, эдийн засаг, нийгмийн хөгжлийн болон байгаль орчны нөлөөллийн урьдчилсан үнэлгээ хийлгэсэн.

5)Улсын Их Хурлын 2000 оны 39 дүгээр тогтоолоор баталсан “Шүүх эрх мэдлийн стратеги төлөвлөгөө”-ний хэрэгжилтийн үнэлгээ, өнөөгийн нөхцөл байдлын дүн шинжилгээ, цаашдын хэрэгцээ, шаардлага болон “Алсын хараа - 2050” Монгол Улсын урт хугацааны хөгжлийн бодлого, эрх бүхий байгууллага, албан тушаалтаас гаргасан бусад бодлогын баримт бичгүүдэд шүүх эрх мэдлийн хөгжил, шинэтгэлийн талаар дэвшүүлсэн зорилтуудтай уялдуулан, Шүүх эрх мэдлийн хөгжлийн бодлогын төслийг боловсруулав.

Монгол Улсын шүүх эрх мэдлийн хөгжлийн бодлого нь "Алсын хараа-2050" Монгол Улсын урт хугацааны хөгжлийн бодлогод 2021-2030 онд “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө.” гэж заасан үр дүнд хүрэх, 2031-2040 онд “Иргэдийн итгэлийг бүрэн хүлээсэн шүүхтэй болно.” гэсэн үр дүнгийн суурь нөхцөлийг бүрдүүлэхэд чиглэсэн шүүх эрх мэдлийн хөгжлийн 2024-2034 онд хэрэгжих дунд хугацааны зорилтот хөтөлбөр байхаар тусгав.

Тус бодлогын төсөлд Улсын дээд шүүх, Засгийн газраас ирүүлсэн зөвшилцөх санал, олон нийтийн санал, хүний эрхийн чиглэлээр үйл ажиллагаа явуулдаг иргэний нийгмийн байгууллагуудын төлөөлөлтэй болон анхан, давж заалдах шатны шүүхийн шүүгч, захиргааны ажилтнуудтай хийсэн хэлэлцүүлгүүдийн үеэр гарсан давхардсан тоогоор нийт 121 саналыг тусган боловсруулснаар 10 жилийн хугацаанд хэрэгжих, 7 зорилго, 13 зорилт, 98 арга хэмжээ, 135 шалгуур үзүүлэлттэй, 766506.4 төгрөг шаардагдах бодлогын баримт бичгийн төслийн санал болж байна.

Шүүх эрх мэдлийн хөгжлийн бодлогын төслийн санал нь дараах 7 зорилгоос бүрдэж байна. Үүнд:

Зорилго 1.Шүүхэд мэдүүлэх иргэний эрхийг баталгаатай эдлүүлж, үйл ажиллагааны нээлттэй, ил тод байдлыг дээшлүүлнэ.

Зорилго 2.Шүүгчийн хараат бус, шүүхийн бие даасан байдлыг хангаж, хариуцлагатай шүүхийг төлөвшүүлнэ.

Зорилго 3.Шүүх эрх мэдлийн байгууллагын захиргааны менежментийг орчин үеийн шаардлагад нийцүүлнэ.

Зорилго 4.Шүүхийн хүний нөөцийн чадавхыг хэрэгцээ, шаардлагад нийцүүлэн тасралтгүй хөгжүүлнэ.

Зорилго 5.Шүүхийн үйлчилгээний чанар, хүртээмжийг нэмэгдүүлнэ.

Зорилго 6.Шүүхийн үйлчилгээний дэд бүтцийг хөгжүүлнэ.

Зорилго 7.Хэрэг хянан шийдвэрлэхэд тохирсон, тогтвортой, урьдчилан тооцоолсон санхүүжилтийн тогтолцоог бүрдүүлнэ.

Уг бодлогыг батлах Улсын Их Хурлын тогтоолын төсөл нь 4 заалттай байх бөгөөд тогтоолын төслийн 1 дэх заалтаар Шүүх эрх мэдлийн хөгжлийн бодлого, түүнийг хэрэгжүүлэх төлөвлөгөөг хавсралтаар батлах, 2 дахь заалтаар бодлогыг хэрэгжүүлэхэд шаардагдах хөрөнгийн эх үүсвэрийг төсөвт тусгахыг Засгийн газарт даалгах, 3 дахь заалтаар бодлогын хэрэгжилтийг хангаж, явцын тайланг 5 жил тутам тайлагнахыг Шүүхийн ерөнхий зөвлөлд даалгах, 4 дэх заалтаар бодлогын хэрэгжилтэд хяналт тавьж, дэмжлэг үзүүлж ажиллахыг Хууль зүйн байнгын хороонд даалгахаар тусгав.

Тогтоолын төслийн санал батлагдсанаар “Алсын хараа-2050” Монгол Улсын урт хугацааны хөгжлийн бодлогын 5.3-т “Шүүхийн хараат бус байдал хангагдаж, хариуцлагатай, иргэн төвтэй шүүх тогтолцоо төлөвшинө” гэсэн үйл ажиллагааг хэрэгжүүлэх нөхцөл бүрдэж, дараах үр дүн гарна гэж үзэж байна. Үүнд:

* Шүүхийн үйл ажиллагааны ил тод, нээлттэй байдал дээшилж, шүүхэд мэдүүлэх иргэний эрх хангагдана.
* Шүүгчийн хараат бус, шүүхийн бие даасан байдал хангагдаж, хариуцлагатай шүүх төлөвшинө.
* Шүүх эрх мэдлийн байгууллагын захиргааны менежмент сайжирч, мэдээллийн технологийн дэвшил, орчин үеийн программ хангамж, удирдлагын систем, хиймэл оюун ухааны хэрэглээнд үндэслэсэн, цахимжсан шүүхийн шуурхай, ил тод үйлчилгээ нэвтэрнэ.
* Цогц чадамжтай хүний нөөцийг бүрдүүлж, иргэн төвтэй шүүхийн үйлчилгээ үзүүлнэ.
* Ажил үүргийн хуваарь, орон тоог оновчтой тогтоон, шүүхийн тогтолцоо, зохион байгуулалтыг боловсронгуй болгож, хэрэг хянан шийдвэрлэх ажиллагааг шуурхай явуулах эрх зүйн орчныг сайжруулж, шүүхийн шийдвэрийн чанар, шүүхийн үйлчилгээний бүтээмжийг дээшлүүлнэ.
* Шүүхийн санхүүжилтийг нэмэгдүүлж, хөрөнгө оруулалтын үр ашгийг дээшлүүлж, нөөцийн төлөвлөлт, хуваарилалтыг оновчтой болгоно.

Тогтоолын төслийг Монгол Улсын Үндсэн хууль, бусад хууль тогтоомжид нийцүүлэн боловсруулсан бөгөөд тогтоолын төсөлтэй холбогдуулан боловсруулах хууль тогтоомжийн төсөл байхгүй болно.

--- o0o ---